**DĖL ROKIŠKIO RAJONO SAVIVALDYBĖS TARYBOS 2021 M. LAPKRIČIO 26 D. SPRENDIMO NR. TS-224 „DĖL INDIVIDUALIŲ NUOTEKŲ VALYMO ĮRENGINIŲ ĮRENGIMO IŠLAIDŲ DALINIO KOMPENSAVIMO TVARKOS APRAŠO PATVIRTINIMO“ PAKEITIMO**

2023 m. kovo 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 28, 30 punktais, 16 straipsnio 4 dalimi, 18 straipsnio 1 dalimi, Lietuvos Respublikos geriamojo vandens tiekimo ir nuotekų tvarkymo įstatymu, Nuotekų tvarkymo reglamentu, patvirtintu Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“ (Lietuvos Respublikos aplinkos ministro 2007 m. spalio 8 d. įsakymo Nr. D1-515 redakcija) (su visais aktualiais pakeitimais), Nuotekų valymo įrenginių taikymo reglamentu, patvirtintu Lietuvos Respublikos aplinkos ministro 2006 m. rugsėjo 11 d. įsakymu Nr. D1-412 „Dėl Nuotekų valymo įrenginių taikymo reglamento patvirtinimo“ (su visais aktualiais pakeitimais), Rokiškio rajono savivaldybės taryba nusprendžia:

1. Pakeisti Individualių nuotekų valymo įrenginių įrengimo išlaidų dalinio kompensavimo tvarkos aprašo 9.1, 9.2, 17.1 ir 17.2 ir išdėstyti juos taip:

,,9.1. Nekilnojamojo turto registro centrinio duomenų banko išrašas apie nuosavybės teise įregistruotą pastatą, žemės sklypą ir Įrenginius;

9.2. Įrenginių statybą leidžiančio dokumento kopija (kai reikia rengti statinio projektą, gauti statybą leidžiantį dokumentą ir vykdyti statybų užbaigimo procedūras);

17.1. individualių namų savininkams – 50 proc. išlaidų, tačiau ne daugiau kaip 1000 (vieną tūkstantį) eurų (kai nereikia rengti statinio projekto, gauti statybą leidžiančio dokumento ir vykdyti statybų užbaigimo procedūrų), arba ne daugiau kaip 1500 (vieną tūkstantį penkis šimtus) eurų (kai reikia rengti statinio projektą, gauti statybą leidžiantį dokumentą ir vykdyti statybų užbaigimo procedūras);

17.2. dvibučių ir daugiabučių namų butų savininkams – 50 proc. išlaidų, tačiau ne daugiau kaip 1000 (vieną tūkstantį) eurų vienam butui (kai nereikia rengti statinio projekto, gauti statybą leidžiančio dokumento ir vykdyti statybų užbaigimo procedūrų), arba ne daugiau kaip 1500 (vieną tūkstantį penkis šimtus) eurų (kai reikia rengti statinio projektą, gauti statybą leidžiantį dokumentą ir vykdyti statybų užbaigimo procedūras)“.

2. Papildyti Individualių nuotekų valymo įrenginių įrengimo išlaidų dalinio kompensavimo tvarkos aprašą 9.8 punktu:

,,9.8. UAB „Rokiškio vandenys“ pažymą dėl techninės galimybės prisijungti prie centralizuotų nuotekų tinklų (kai nereikia rengti statinio projekto, gauti statybą leidžiančio dokumento ir vykdyti statybų užbaigimo procedūrų)“.

3. Nustatyti, kad šis sprendimas skelbiamas Teisės aktų registre ir Rokiškio rajono savivaldybės interneto tinklalapyje www.rokiskis.lt.

###### Savivaldybės meras Ramūnas Godeliauskas

Darutis Krivas

Rokiškio rajono savivaldybės tarybai

**TEIKIAMO SPRENDIMO** **PROJEKTO** „**DĖL ROKIŠKIO RAJONO SAVIVALDYBĖS TARYBOS 2021 M. LAPKRIČIO 26 D. SPRENDIMO NR. TS-224 „DĖL INDIVIDUALIŲ NUOTEKŲ VALYMO ĮRENGINIŲ ĮRENGIMO IŠLAIDŲ DALINIO KOMPENSAVIMO TVARKOS APRAŠO PATVIRTINIMO“ PAKEITIMO“**

**AIŠKINAMASIS RAŠTAS**

2023 m. kovo 20 d.

Rokiškis

**Sprendimo projekto tikslai ir uždaviniai.**

Siekiant gerinti aplinkos kokybę, spręsti aplinkos taršos nevalytomis nuotekomis mažinimo problemą, bei atsižvelgiant į Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl nuotekų tvarkymo reglamento patvirtinimo“ nuostatas, reikalinga skatinti gyventojus įsirengti individualius nuotekų valymo įrenginius, suteikiant jiems galimybę pasinaudoti daline išlaidų kompensacija.

**Teisinio reguliavimo nuostatos.**

Lietuvos Respublikos geriamojo vandens tiekimo ir nuotekų tvarkymo įstatymas, Nuotekų tvarkymo reglamentas, patvirtintas Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“ (Lietuvos Respublikos aplinkos ministro 2007 m. spalio 8 d. įsakymo Nr. D1-515 redakcija) (su visais aktualiais pakeitimais), Nuotekų valymo įrenginių taikymo reglamentu, patvirtintu Lietuvos Respublikos aplinkos ministro 2006 m. rugsėjo 11 d. įsakymu Nr. D1-412 „Dėl Nuotekų valymo įrenginių taikymo reglamento patvirtinimo“ (su visais aktualiais pakeitimais), statybos techninis reglamentas „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas“.

**Sprendimo projekto esmė.**

2023 m. sausio 30 d. įsigaliojo statybos techninio reglamento „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ pakeitimai, kurie nurodo, kad be statybą leidžiančio dokumento ir statybų užbaigimo procedūros galima statyti nesudėtingųjų statinių II grupei priskirtas nuotekų valyklas ir kaupimo rezervuarus. Išskyrus atvejus, kai jie statomi miestų, saugomose ar kultūros paveldo objektų teritorijose, kur pirmenybė turi būti teikiama jungimuisi prie centralizuotų tinklų.

**Laukiami rezultatai.**

Minėto Statybos techninio reglamento pakeitimais mažinama biurokratinė našta ir kaštai namų ūkiams, kurie negali prisijungti prie centralizuotų nuotekų tinklų, sudaromos galimybės greičiau ir paprasčiau įsirengti individualius nuotekų įrenginius. Kartu gerinama gyvenamųjų teritorijų ekologinė būklė.

**Finansavimo šaltiniai ir lėšų poreikis**.

Rokiškio rajono savivaldybės biudžetas. 2023 m Rokiškio rajono savivaldybės biudžete numatyta 30 tūkst. Eur.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalies numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vyr. specialistas Darutis Krivas